題逸少真蹟
作者：釋善珍
朝代：宋

paragraphs: 淳化東都羣玉府，光蟠虹霓氣龍虎。
墨池筆冢千歲精，鸞鶱鳳翥來帝庭。
帝好文似虬鬚主，盜奪鬼偷離復聚。
珠宮玉函雷電護，犀辟塵埃芸辟蠹。
崇寧別置書學員，司空無畏博士顛。
鉤黨牽連穎與玄，氈包駝載遷幽燕。
司卿巨卿怒裂眥，手攬脫身兵火裏。
江南不得練兒評，流落無人識真僞。